text: Smadremanden i vinterhi i Brædstrup
  03 marts 2016 kl. 15.56
  Smadremandens bord står i en lagerhal i Brædstrup. I disse dage begynder det alternative cirkus, Zirkus Nemo, at gøre klar til ny sæson
  De traditionelle cirkusser har det svært. Cirkus Benneweis er lukket, og andre kæmper med økonomien.
  Men ikke Zirkus Nemo og Søren Østergaard, som har stigende besøgstal.  I denne tid finder den cirkusglade skuespiller rekvisitter frem i vinterhiet i Brædstrup. Og igen i år udvides spilleplanen.
  - Man skal jo ikke være fedtet, når man laver kunst, siger Søren Østergaard til TV SYD. Og folk skal have lidt mere hvert år.  Man må aldrig gå den anden vej og give dem lidt mindre.  De skal have lidt mere for pengene. 
  Cirkus Nemo har fremgang – og den skal udnyttes.
  - Du bliver nødt til at investere i fremtiden. Og de cirkusser, der har det svært, skal nok komme op igen, mener Søren Østergaard.  Det går op og ned.  Men du bliver nødt til at  køre med fuld skrue ind i det – og så gå konkurs med manér.  
  Man skal jo ikke være fedtet, når man laver kunst
  
  - Det er dyrt at lave cirkus. Jeg kalder det Danmarks dyreste campingferie. Men det er sjovt.
  Zirkus Nemo har premiere i Horsens i slutningen af april (20.-23.). Derefter går turen til Kolding (3. maj- 7. maj), Haderslev (10.-14. maj), Esbjerg (17.-21. maj) og derefter til resten af landet.
  Tidligere var også Vejle på turneplanen, men Søren Østergaard boykotter Vejle på grund af en strid med Vejle Kommune.
  